CELEX: 
Language: hr
Date: 2021-02-01 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2019/625 u pogledu uvjeta za uvoz živih puževa, mješovitih proizvoda i ovitaka stavljenih na tržište za prehranu ljudi

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2017/625 Europskog parlamenta i Vijeća utvrđena su pravila prema kojima nadležna tijela država članica provode službene kontrole i druge kontrolne aktivnosti, uključujući utvrđivanje zahtjeva koji se moraju ispuniti za ulazak pošiljaka životinja i robe iz trećih zemalja ili njihovih regija u Uniju te službene kontrole takvih pošiljaka namijenjenih prehrani ljudi radi provjere njihove usklađenosti sa zakonodavstvom Unije u području hrane i sigurnosti hrane.
            
            
               Delegiranom uredbom (EU) 2019/625 dopunjena je Uredba (EU) 2017/625 Europskog parlamenta i Vijeća u pogledu zahtjeva koji se primjenjuju na ulazak u Uniju pošiljaka određenih životinja i robe namijenjenih prehrani ljudi.
            
            
               Ovom izmjenom Delegirane uredbe (EU) 2019/625 uvjeti za uvoz proširuju se na žive puževe kako bi se zajamčio siguran uvoz živih puževa namijenjenih prehrani ljudi iz trećih zemalja u EU. Osim toga, dodaju se oznake Harmoniziranog sustava za mješovite proizvode.
            
            
               2.SAVJETOVANJA PRIJE DONOŠENJA AKTA
            
            
               O ovoj Delegiranoj uredbi raspravljalo se 5. lipnja 2020. na sastanku stručne skupine za higijenu hrane i kontrolu hrane životinjskog podrijetla, u kojoj su zastupljena nadležna tijela svih država članica, i njezini članovi podržali su Uredbu.
            
            
               Prije donošenja ove Delegirane uredbe Komisija je na otvoren i transparentan način provela javna savjetovanja u skladu s postupcima utvrđenima u Međuinstitucijskom sporazumu o boljoj izradi zakonodavstva.
            
            
               3.PRAVNI ELEMENTI DELEGIRANOG AKTA
            
            
               Delegirana uredba Komisije (EU) 2019/625 i njezine izmjene donose se na temelju članka 126. stavka 1. Uredbe (EU) 2017/625, koja se počela primjenjivati od 14. prosinca 2019.
            
            
               DELEGIRANA UREDBA KOMISIJE (EU) …/...
            
            
               оd 1.2.2021.
            
            
               o izmjeni Delegirane uredbe (EU) 2019/625 u pogledu uvjeta za uvoz živih puževa, mješovitih proizvoda i ovitaka stavljenih na tržište za prehranu ljudi
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama)
                  1
               , a posebno njezin članak 126. stavak 1.,
            
            
               budući da:
            
            
               (1)Delegiranom uredbom Komisije (EU) 2019/625
                  2
                utvrđeni su zahtjevi za ulazak u Uniju pošiljaka, među ostalim, pripremljenih puževa.
            
         
         
            
               (2)U skladu s člankom 1. stavkom 2. točkom (a) podtočkama i. i iii. Delegirane uredbe (EU) 2019/625, treće zemlje koje izvoze pošiljke pripremljenih puževa u Uniju moraju biti navedene na popisu, a svakoj pošiljci pripremljenih puževa mora biti priložen službeni certifikat. Slični zahtjevi trebali bi se primjenjivati i na žive puževe namijenjene prehrani ljudi.
            
            
               (3)Da bi se jasno utvrdilo na koje se puževe primjenjuju zahtjevi za ulazak u Uniju, u Delegiranu uredbu (EU) 2019/625 trebalo bi dodati definiciju puževa.
            
            
               (4)Delegirana uredba (EU) 2019/625 ne bi se trebala primjenjivati na uzorke robe namijenjene prehrani ljudi koji se uvoze za potrebe analize proizvoda i ispitivanja kvalitete, a ne stavljaju se na tržište, te stoga ne predstavljaju rizik za javno zdravlje. Članak 1. stavak 3. trebalo bi na odgovarajući način izmijeniti. Člankom 12. Delegirane uredbe (EU) 2019/625 utvrđeni su zahtjevi za uvoz za pošiljke mješovitih proizvoda s oznakama Harmoniziranog sustava („oznake HS”) iz određenih tarifnih brojeva iz drugog dijela Priloga I. Uredbi Vijeća (EEZ) br. 2658/87
                  3
               . Primjereno je upućivati na oznake Kombinirane nomenklature (KN) u skladu s Uredbom (EU) 2017/625. Osim toga, u članku 12. Delegirane uredbe (EU) 2019/625 za neke mješovite proizvode nisu navedene oznake. Stoga je primjereno dodati te oznake KN.
            
            
               (5)Na pošiljke živih puževa i mješovitih proizvoda stavljene na tržište za prehranu ljudi trebalo bi se primjenjivati pojedinačno certificiranje za ulazak u Uniju kako bi se smanjio rizik od neusklađenosti sa zahtjevima Unije za sigurnost hrane. Certificiranje usklađenosti sa zahtjevima Unije doprinosi i podsjećanju subjekata u poslovanju s hranom i nadležnih tijela trećih zemalja ili njihovih regija na primjenjive zahtjeve Unije.
            
            
               (6)Člankom 7. Delegirane uredbe (EU) 2019/625 utvrđeni su zahtjevi u pogledu proizvodnje sirovina za uvoz pošiljaka svježeg mesa, mljevenog mesa, mesnih pripravaka, mesnih proizvoda, strojno otkoštenog mesa i sirovina namijenjenih proizvodnji želatine i kolagena kako bi se izbjegao mogući rizik za javno zdravlje. Mjehuri i crijeva koji se upotrebljavaju za proizvodnju ovitaka prolaze obradu kojom se potpuno uklanja rizik za javno zdravlje. Stoga je primjereno dopustiti da sirovine za proizvodnju ovitaka dolaze iz klaonica pod nadzorom nacionalnih nadležnih tijela te bi članak 7. trebalo na odgovarajući način izmijeniti.
            
            
               (7)Člankom 13. Delegirane uredbe (EU) 2019/625 utvrđeno je da svaka pošiljka određenih proizvoda navedenih na popisu može ući u Uniju samo ako joj je priložen službeni certifikat. Na popisu proizvoda kojima mora biti priložen službeni certifikat nisu navedeni mješoviti proizvodi.
            
            
               (8)Rizik povezan s određenim kategorijama mješovitih proizvoda ovisi o vrsti sastojaka i uvjetima skladištenja. Stoga bi svaku pošiljku takvih proizvoda stavljenu na tržište za prehranu ljudi trebalo pojedinačno certificirati za ulazak u Uniju za stavljanje na tržište. Certificiranje usklađenosti sa zahtjevima Unije može doprinijeti i podsjećanju subjekata u poslovanju s hranom i nadležnih tijela trećih zemalja ili njihovih regija na primjenjive zahtjeve Unije.
            
            
               (9)Određeni mješoviti proizvodi s dugim rokom trajanja koji ne sadržavaju druge mesne proizvode osim želatine ili kolagena ili visokorafiniranih proizvoda ne predstavljaju rizik za javno zdravlje ili zdravlje životinja zbog vrste obrade koja je potrebna za proizvodnju takvih mesnih proizvoda. Takvim mješovitim proizvodima trebala bi biti priložena privatna potvrda, a ne službeni certifikat.
            
            
               (10)Delegiranu uredbu (EU) 2019/625 trebalo bi stoga na odgovarajući način izmijeniti.
            
            
               (11)Budući da se članci 12. i 14. Delegirane uredbe (EU) 2019/625 primjenjuju od 21. travnja 2021., i izmjene članaka relevantnih za članke 12. i 14. trebale bi se primjenjivati od tog datuma,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) 2019/625 mijenja se kako slijedi:
            
            
               (1)U članku 1. stavku 2. točki (d) dodaje se sljedeća točka v.:
            
            
               „v. živi puževi.”
            
            
               (2)U članku 1. stavku 3. dodaje se točka (c):
            
            
               „(c) robu namijenjenu prehrani ljudi predviđenu za uzorke za analizu proizvoda i ispitivanje kvalitete koja se ne stavlja na tržište.”
            
            
               (3)U članku 2. dodaje se sljedeća točka 14.a:
            
            
               „14.a „puževi” znači puževi kako su definirani u točki 6.2. Priloga I. Uredbi (EZ) br. 853/2004 i sve druge vrste puževa iz porodica Helicidae, Hygromiidae ili Sphincterochilidae, koji su namijenjeni prehrani ljudi;”.
            
            
               (4)U članku 3. dodaje se sljedeća točka (c):
            
         
         
            
               „(c) živi puževi iz oznake KN 0307 60 00 iz drugog dijela Priloga I. Uredbi (EEZ) br. 2658/87.”
            
            
               (5)Članak 7. točka (d) zamjenjuje se sljedećim:
            
            
               „(d)
                     strojno otkošteno meso i mesni proizvodi osim ovitaka kako su definirani u članku 2. točki 45. Delegirane uredbe Komisije (EU) 2020/692;”.
            
            
               (6)Članak 12. stavak 1. zamjenjuje se sljedećim:
            
            
               „1. Pošiljke mješovitih proizvoda iz oznaka KN 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2101, 2103, 2104, 2105 00, 2106, 2202 i 2208 iz Priloga I. Uredbi (EEZ) br. 2658/87 ulaze u Uniju radi stavljanja na tržište samo ako su svi prerađeni proizvodi životinjskog podrijetla sadržani u mješovitim proizvodima proizvedeni u objektima koji se nalaze u trećim zemljama ili njihovim regijama i imaju odobrenje za izvoz tih prerađenih proizvoda životinjskog podrijetla u Uniju u skladu s člankom 5. ili u objektima koji se nalaze u državama članicama.”
            
            
               (7)Članak 13. stavak 1. mijenja se kako slijedi:
            
            
               (a)umeće se sljedeća točka (d):
            
            
               „(d) živi puževi iz oznake KN 0307 60 00 iz drugog dijela Priloga I. Uredbi (EEZ) br. 2658/87;”
            
            
               (b)umeće se sljedeća točka (e):
            
            
               „(e) mješoviti proizvodi iz članka 12. stavka 2. točaka (a) i (b) osim mješovitih proizvoda s dugim rokom trajanja koji ne sadržavaju druge mesne proizvode osim želatine, kolagena ili visokorafiniranih proizvoda iz odjeljka XVI. Priloga III. Uredbi (EZ) br. 853/2004.”
            
            
               (8)Članak 14. stavak 1. zamjenjuje se sljedećim:
            
            
               „1.
                     Pošiljkama mješovitih proizvoda iz članka 12. stavka 2. točke (b), ako ti mješoviti proizvodi ne sadržavaju druge mesne proizvode osim želatine, kolagena ili visokorafiniranih proizvoda iz odjeljka XVI. Priloga III. Uredbi (EZ) br. 853/2004, i iz članka 12. stavka 2. točke (c) prilaže se privatna potvrda kojom se potvrđuje da pošiljke ispunjavaju primjenjive zahtjeve iz članka 126. stavka 2. Uredbe (EU) 2017/625, koju je izradio i potpisao subjekt u poslovanju s hranom koji uvozi.”
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Članak 1. stavak 5., stavak 7. točka (b) i stavak 8. primjenjuju se od 21. travnja 2021.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 1.2.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 95, 7.4.2017., str. 1. 
               
               
                  
                     (2)
                  
                        Delegirana uredba Komisije (EU) 2019/625 od 4. ožujka 2019. o dopuni Uredbe (EU) 2017/625 Europskog parlamenta i Vijeća u pogledu zahtjeva koji se primjenjuju na ulazak u Uniju pošiljaka određenih životinja i robe namijenjenih prehrani ljudi (SL L 131, 17.5.2019., str. 18.).
               
               
                  
                     (3)
                  
                        Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).